Suja, Miroslav, poslanec NR SR (2021-10-21):
Ďakujem za slovo, pán predseda. Na začiatok by som chcel zareagovať na niektorých kolegov z koalície, tuná na pána poslanca Citrusa Kazdu, či ako sa volá. Pán poslanec, ten váš dôvod, ktorý ste povedal, utekáte radšej? No ja viem, pravda sa ťažko počúva. Napravte si nohavice, prosím vás. Vy ste v programovom vyhlásení vlády sa zaviazali, rozvoj vidieka, pomoc vidieku, ľuďom žijúcim na vidieku. A aký je dôvod potom tohto presunu? Povedzme si, ako pomôžete Banskej Štiavnici, vidieckemu mestu, do ktorého nepôjde v živote žiadna diaľnica kvôli ten geografickej polohe, v akej je, ktoré prišlo aj o nemocnicu, ktoré tam nemá skoro žiadne úrady, tým, že zrušíte vodohospodársky podnik a presuniete ho do Bratislavy. Ale už topka, teraz to povedal kolega novinár z OĽANO, zabudol som, ktorý to bol, keď tu povedal, že sa šafárilo v Banskej Štiavnici. Tak ich poverený riaditeľ v Banskej Štiavnici šafári, ale ten istý riaditeľ už v Bratislave šafáriť nebude? To, kolegovia, to sú čo za dôvody? Vy idete z nás robiť naozaj nesvojprávnych? Vami poverený riaditeľ v Banskej Štiavnici šafári, ale on už v Bratislave nebude šafáriť. Vy sa vôbec počúvate, čo tu hovoríte? Absolútne súhlasím s týmto návrhom. Myslím si, že umiestnenie generálneho riaditeľstva v Banskej Štiavnici má viacero dôvodov. A jeden z kľúčových dôvodov je aj historický dôvod. Nevidím opodstatnenie toho, prečo chce minister Budaj generálne riaditeľstvo v Banskej Štiavnici zrušiť a presunúť ho do Bratislavy. Nevidím jeden jediný logický dôvod. Ja si nemyslím, že všetky dôležité inštitúcie by mali sídliť v Bratislave. Bratislava nie je celé Slovensko. A ak chceme pomôcť, ako sme hovorili, celému Slovensku, regiónom, tak ale konáte presne opačne. Tým, že centralizujete moc v Bratislave, absolútne vyľudňujete a ničíte celý vidiek na Slovensku. Viete čo? Myslím si, že... a nieže si myslím, viem to, ministrovi Budajovi nejde o nič, len o čistky. Len aby vykonal čistky tým, že presunie toto riaditeľstvo. O nič iné mu nejde. Tak ako to naplánoval terajší poverený riaditeľ Krška vo svojej koncepcii. Krška, ktorý vo svojej koncepcii absolútne neponúkol žiadne riešenie na rozvoj vodohospodárskeho podniku. Jediné, čo ponúkal, bolo, že plánuje prepustiť zamestnancov a zrušiť časť podniku. Toto povedal na výberovom konaní súčasný poverený riaditeľ! Ani neprešiel prvým kolom výberového konania! Jeho cieľom bolo presťahovanie z Banskej Štiavnice a zrušenie 200 pracovných miest. To je normálne podľa vás? Vidím, že z koalície tu sedia štyria poslanci. Klobúk dole! Ide o 200 ľudí. Ide o jeden okres, Banskú Štiavnicu. Maličký okres, ale perla Slovenska svojimi krásami. A vám ani nestojí za to, aby ste sem niektorí prišli, ste tu štyria, môžte sa hanbiť, tí, čo tu nie ste. Klobúk dole pred vami, čo ste tu. Zaujímavé je, že Budaj Kršku poveril vedením podniku, aj keď neuspel v tom výberovom konaní, pretože komisia ho neodporučila na post generálneho riaditeľa. Si predstavte, že Budajova komisia ho neodporúča. To čo už musel byť ten Krška za kapacitu, keď ho neodporučí ani Budajova komisia? No bolo zrejmé, že post riaditeľa má sľúbené. A viete prečo? Ja vám presne poviem prečo. Lebo sa začal zbavovať podielov vo firmách a prepisovať svoje firmy na spriaznenú osobu v slovensko-chorvátskej obchodnej komore. Už dopredu, skôr ako bol poverený, skôr ako bol vymenovaný alebo skôr ako prešiel výberovým konaním, už dopredu sa zbavoval podielov vo firmách. Toto je to vaše transparentné výberové konanie! Toto je tá transparentná verejná správa! Toto je to padni, komu padni, naši ľudia. To bolo tých rečí, že? A pozrime sa, aká ukážková osoba, pán Krška. Dostal som viacero informácií. V súvislosti s touto skutočnosťou som informoval Krajskú prokuratúru v Banskej Bystrici o skutočnostiach, ktoré môžu nasvedčovať tomu, že pri výbere generálneho riaditeľa Slovenského vodohospodárskeho podniku mohlo dôjsť k spáchaniu trestného činu. Áno, ja to neviem posúdiť, ale podľa materiálov si myslím, že došlo k spáchaniu trestného činu. Preto som podstúpil tieto materiály na prokuratúru do Banskej Bystrici. A môžte sa mi vyhrážať, koľko chcete. Volať ma na NAKA. Ak budem vidieť, že sa robí neprávosť, vždy sa ozvem a budem konať so svojím svedomím, aby ako otec štyroch synov, čakajúci aj ďalšieho potomka, som sa mohol pozrieť do zrkadla a že mám chrbtovú kosť na rozdiel od vás, ktorí toto vyhlasujú len pred voľbami. Kolegovia, kolegyne, aj keď si to z vás niektorí neuvedomujú, ale voda je pre život nevyhnutná, možno to je pre vás novinka, a v budúcnosti bude strategickou surovinou. Strategickou surovinou, o ktorú sa možno budú viesť aj vojny. Takže mali by sme tak konať, keď sa týka o vodu, jedno z najväčších bohatstiev Slovenska. Na Slovensku máme veľké zásoby kvalitnej vody a veľké množstvo prameňov, a preto oslabenie kľúčovej inštitúcie, ako je Slovenský vodohospodársky podnik, pod neodborným a pochybným vedením povereného riaditeľa Kršku, ktorý neprešiel ani prvým kolom výberového konania, ale už dopredu vedel, že bude vymenovaný, lebo sa zbavil všetkých podielov, to vypadá tak, že tento podnik dostaneme na kolená. Ja nerozumiem, prečo minister Budaj chce túto v dnešnej dobe veľmi dôležitú inštitúciu takto zraziť, zraziť na kolená, ako som povedal. Je zrejmé, že minister Budaj si vyberá len cielené témy, ktoré mu vyhovujú. Ale určité témy ho absolútne nezaujímajú. Niektoré oblasti ochrany prírody absolútne, ale absolútne nerieši. Takže, vážení kolegovia, skôr ako budete pozerať, kto ten zákon predkladá, pozrime sa, či je pre nás prínosom, alebo nie. Ďakujem.